NaiveNeuron/SloPal huggingface dataset:
Kamenický, Ladislav, minister financií SR (2023-12-07):
Ďakujem pekne. Nechcem zdržiavať. Možno by som požiadal pána Viskupiča, aby vystúpil, ale to už je na ňom, samozrejme. Ja chcem avizovať jednu vec. Ja sa budem, ja dnes idem na otočku do Bruselu ešte kvôli rozpočtu, aj vysvetlím aj veci, ktoré hovoril pán Hajko ohľadne provizória. A chcel by som sa ešte vyjadriť, kým odletím. Zastúpia ma kolegovia, pán minister Takáč a pán minister Blanár, resp. niektorý z členov. Vážim si diskusiu, ktorú tu vedieme a budeme o nej diskutovať, samozrejme, ešte máme aj druhé čítanie. Ale určite chcem ešte vystúpiť v rámci prvého čítania pred tým, jak odídem do Bruselu. Vraciam sa v noci o asi o polnoci, ale hovorím, budem ďalej diskutovať s vami o tých veciach. Takže ďakujem pekne.
Kvasnička, Marián, poslanec NR SR (2015-03-18):
Ďakujem veľmi pekne. Chcel by som, kolega, poďakovať za takú, za takú, také demaskovanie tej jednej tendencie zákona kolegyne Nicholsonovej, keď si hovoril, ako sa v tom texte používa larvovaný, larvovaný termín, ktorý, ktorý skrýva viac, než, než na prvý pohľad znamená, myslím výchovu k zodpovednému rodičovstvu. Sa obávam, že to je jeden z hlavných účelov alebo rovnako dôležitých účelov tohto zákona, zamerať tú výchovu skôr na sexuálne techniky než na vzťahovú výchovu v zmysle akejsi profylaxie. Napokon navrhovateľka tam aj uvádza neželené tehotenstvá ako jedno z rizík absencie takejto výchovy. Obávam sa, že je to pomýlený trend, pomýlený trend boja proti pokrytectvu. Povedal to pekne Milan Rúfus kedysi, že boj proti pokrytectvu sa nedá začať a ani vyhrať na ohanbí. A myslím, že aj v tom, čo si povedal, časť tejto pravdy je obsiahnutá. Ďakujem.
Kaliňák, Robert, podpredseda vlády a minister vnútra SR (2015-05-14):
Ďakujem pekne. Vážená pani predsedajúca, dve dámy poslankyne, osem pánov poslancov, trinásť, pekné dobré ráno vám všetkým prajem. Hlavným dôvodom na predloženie tohto zákona sú predovšetkým dve také hlavné časti. Prvá časť sa zameriava na sprísnenie režimu predaja expanzných zbraní, kde máme dve hlavné úpravy. Po prvé, že expanzná zbraň, by mali mať po prijatí tohto zákona preukaz zbrane, to znamená, mali by sme mať registrovanú každú expanznú zbraň na Slovensku tak, aby sme vedeli, akým spôsobom sa bude pohybovať. To ale neznamená, že majiteľ zbrane by potreboval zbrojný preukaz. To znamená, ide o také sprísnenie kvôli registrácii, ale nie kvôli tomu, aby majitelia boli podrobovaní zvýšenej byrokracii. A druhá vec je, že vlastne zakazujeme alebo rušíme predaj expanznej zbrane na diaľku, alebo teda tak ľudovo, cez internet. Ďalšou časťou je rozšírenie dôvodov na predbežné zaistenie zbrane z dôvodu ochrany pred jej zneužitím. Tu sme upozorňovali na viacero prípadov aj v minulosti, keď sa vyskytnú dôvody, ktoré budú naznačovať prípadné zneužitie zbrane alebo hrozbu zneužitia zbraní, aby sme preventívne dokázali zabrániť trestnému činu so zbraňou. Bude mať polícia jednoduchšiu cestu na zaistenie tejto zbrane do vyšetrenia tohto prípadu. Samozrejme, uvádzal som už v minulosti, Slovensko patrí medzi tie krajiny s najmenším, ak nie najmenším počtom zbraní na tisíc obyvateľov. A rovnako tak po dvoch zbraňových, alebo dva a pol, pretože zanedlho bude končiť tretie kolo zbraňovej amnestie, kde sme celkovo vyzbierali desaťtisíc, zhruba desaťtisíc zbraní, čo si myslím, že je gigantické číslo. A za posledných osem rokov klesli trestné činy so zbraňou o 50 percent. Každá aktivita, ktorá umožní znížiť tieto čísla, je pozitívna, aj keby naozaj došlo čo i len k jednému jedinému takémuto prípadu, ktorému takouto úpravou zabránime. Verím, že to bude mať vašu podporu, a teším sa na ďalšie pripomienky. Ďakujem pekne.
Kubánek, Stanislav, poslanec NR SR (2015-06-16):
Vážené panie poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre verejnú správu a regionálny rozvoj za spravodajcu k návrhu zákona o územnom plánovaní a výstavbe. K predloženému návrhu zákona predkladám túto informáciu. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady, Výbor Národnej rady pre hospodárske záležitosti, Výbor Národnej rady pre pôdohospodárstvo a životné prostredie, Výbor Národnej rady pre verejnú správu a regionálny rozvoj a Výbor Národnej rady pre zdravotníctvo. Za gestorský výbor navrhujem Výbor Národnej rady verejnú správu a regionálny rozvoj. Odporúčam, aby predmetný návrh zákona výbory prerokovali do 10. septembra 2015 a gestorský výbor do 11. septembra 2015. Pán predsedajúci, prosím, otvorte rozpravu.
Viskupič, Jozef, poslanec NR SR (2016-04-20):
Vážený pán minister kultúry, toto už nezaberá. Vy proste by ste mali už opraviť svoju optiku a pozerať sa na to, akým spôsobom funguje Slovensko a Slovenská republika po 8 rokoch vašej vlády. A teraz, kedy žiadate dôveru pre ďalšie štyri roky, tieto vaše vyhlásenia o tom, že akoby spoločnosť nevidela, že naozaj ste zložení iba a len preto, aby ste zostali pri moci. Vy ste voľby prehrali preto, že ste tu mali 83 poslancov a teraz je vás 49. To je účet za štyri roky alebo vystavený účet za štyri roky vašej vlády, kde je najzákladnejším parametrom, že firmy ako Váhostav, vo vašom prípade Hornex, možno Cofela, ak sa pozrieme do vášho rezortu. Pozrite si, akým spôsobom rozdeľujete prostriedky a čo sú to teda tí oligarchovia, tí mocipáni vo vašom pozadí. Už to nezakryjete. Môžte hovoriť o tom, že to nefunguje, a budete si asi musieť zvyknúť aj to, že keď niekto chce povedať pravdu a nesie tú pravdu z dôvery voličov, ktorý ju dostal a skončil v opozícii, tak vám ju bude hovoriť. To hovoril aj Jozef Mihál a tie naše vystúpenia a tá pravda, ono to totižto funguje tak, že pravda očisťuje. Čiže vystúpenia v parlamente a kontrolná právomoc opozície vám bude pripomínať, že ste vládou oligarchov, a do dôsledkov vás budeme kontrolovať a dúfame, že v jednom momente sa orgány činné v trestnom konaní rozbehnú, nájde sa ten statočný prokurátor a dokáže vám to. Tam treba hľadať.
Mikloško, Jozef, poslanec NR SR (2013-05-23):
Ja sa chcem zastať ministra vnútra v tom, že keď som hocikedy osobne žiadal o niečo, o nejaké problémy na Slovensku, hneď pri prvom raze ako opozičnému poslancovi dal mi svoj mobil, aby som mu zavolal, keď niečo také sa koná. Tak ja som ten mobil nikdy nepoužil, ale mám ho. Občas sa ním chválim. Na druhej strane ja som naozaj vychádzal z toho, že ide o poslanca. Čiže Lojzo išiel trocha ďalej, hovoril o občanovi a to je správne, že jedná sa o postoj k občanovi hocijakému, nie len k poslancovi. Keď sa takto správajú k poslancovi, je to omnoho, omnoho horšie. Ja chcem zdôrazniť aj, a to v tej interpelácii je, že ja u Lojza nesúhlasím so všetkými jeho metódami, by som povedal, takého happeningu, búchaním topánkou a tak ďalej a tak ďalej. Ale ten moment, že si naozaj to nezaslúžil a to nebolo primerané, to len chcem podčiarknuť. A ja som ho pár dní po tom dal v otázke na ministra. Ale bol som zle vylosovaný, tak som sa nedostal k interpelácii. A chcem ešte Lojza poprosiť, že vlastne tí a my, čo tu sme a počúvame všetko toto, majú a máme záujem o to. Čiže nerobíš celkom múdro, keď nám nadávaš im a nám. My sme tu na to, aby sme to vypočuli a prípadne ďalej dávali. Čiže v tomto ťa žiadam, že proste priateľov máš všelikde a aj keď s niečím nesúhlasíme, tak o to, aby si hovoril svoje, za to budeme stáť a budeme za to bojovať. Ďakujem.
Raši, Richard, poslanec NR SR (2014-06-03):
Ďakujem pekne, pán predseda. Výbor pre zdravotníctvo rokuje dnes o 12.00 hod. Poprosím všetkých členov výboru. Ďakujem pekne.
M. Sabolová, poslankyňa: (2007-09-18):
Tento návrh zákona, ktorý sme schválili v júni, obmedzil skupinu politických väzňov len na skupinu tých politických väzňov, ktorí boli rehabilitovaní súdnou rehabilitáciou. Keďže dôvodová správa a návrh, ktorý páni poslanci predložili, sa odvoláva na § 6 zákona o nemorálnosti a protiprávnosti komunistického systému, mali by sme, tak ako bol aj prísľub pri rokovaní, rozšíriť túto novelu aj na skupinu ľudí, ktorí boli v pracovných táboroch nútených prác, aby sme im vytvorili rovnaké podmienky, ktoré im vlastne prináležia v zmysle odvolania sa na zákon č. 125/1996, a preto by bolo dobré, aby sme a cieľom návrhu zákona je zlepšiť takisto ako politickým väzňom, aj tejto skupine, ktorá sa možno nazýva ináč, ale boli politickými väzňami v tých pracovných táboroch počas komunistického režimu, aby bolo takisto prihliadané a aby im bol pridelený príspevok. Ide presne o sumu, formu presne tú istú, ako sme urobili pre politických väzňov. Preto vás chcem, páni poslanci, poprosiť o podporu. Moja komunikácia smerovala aj na podporu do radov pánov poslancov, ktorí  predkladali  pôvodný   návrh   zákona,   ktorý   sme    schválili  č. 274/2007 o príplatku k dôchodku politickým väzňom a požiadala som ich o podporu, aby sme všetky kategórie, ktoré boli týmto režimom postihnuté, zahrnuli do jedného zákona a aby sme tým ľuďom možno v malej miere pomohli dožiť ten dôchodok o niečo lepšie, aj keď ten príspevok je veľmi nízky, ale myslím si, že patrí sa, aby sme urobili zadosť aj tej skupine ľudí, na ktorej sa v pôvodnom návrhu zákona odvolávame. Prosím o podporu a budem otvorená odpovedať na vaše otázky. Ďakujem pekne.
Sulík, Richard, predseda NR SR (2011-07-08):
Vážené panie poslankyne, vážení páni poslanci, otváram siedmy rokovací deň 20. schôdze Národnej rady. Na dnešnom rokovacom dni o ospravedlnenie požiadali poslanci Vladimír Jánoš a Magdaléna Vášáryová. V rokovaní pokračujeme v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 581/2004 o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, tlač 346. Prosím ministra zdravotníctva Ivana Uhliarika, aby zaujal miesto určené pre navrhovateľov, a predsedu výboru pre zdravotníctvo pána poslanca Novotného, aby zaujal miesto určené pre spravodajcov. Dobre, takže dve minúty prestávku, ideme zistiť, čo je s pánom Uhliarikom. (Prestávka pre neprítomnosť ministra zdravotníctva SR v rokovacej sále.) (Po prestávke.)
P. Hrušovský, predseda NR SR: (2004-12-14):
M. Maxon, poslanec: Ďakujem pekne za slovo. Vážený pán minister, predovšetkým mi dovoľte, aby som sa ohradil voči vašim niektorým konštatovaniam, že v čase, keď bolo potrebné diskutovať o vašich legislatívnych návrhoch, tak že sme nediskutovali. Nielenže sme diskutovali, ale predkladali sme aj množstvo pozmeňujúcich a doplňujúcich návrhov a vaše stanovisko k týmto návrhom bolo v zásade skoro vždy negatívne a dovoľte mi skonštatovať alebo zdôrazniť, že poslanecký klub Ľudovej strany - Hnutia za demokratické Slovensko ani vaše návrhy nepodporil. Takže diskutovali sme vtedy, keď sme mali, a zaujali sme k tomu jasné stanovisko. Opäť teda mi dovoľte, aby som zdôraznil, že využili ste tú možnosť generálneho pardonu, ale nesplnili ste tie podmienky, interné, ktoré Sociálna poisťovňa v tejto veci od žiadateľov vyžadovala. Vy ste príslušné doklady predložili šesť mesiacov po tom, ako vám bolo penále odpustené. Takže, pán minister, vy ste mali dve možnosti, respektíve vy jednu. Abdikovať... (Prerušenie vystúpenia časomierou.)
Hrnčiar, Andrej, podpredseda NR SR (2016-05-25):
Ďakujem. Dávam slovo spravodajkyni, ktorú určil navrhnutý gestorský výbor pre sociálne veci, pani poslankyni Petre Krištúfkovej.
Bugár, Béla, podpredseda NR SR (2017-12-12):
Ďalej v rozprave vystúpi pán poslanec Uhrík. Nech sa páči.
Marcinková, Vladimíra, poslankyňa NR SR (2024-02-16):
Ako navrhovateľ môžem vystúpiť kedykoľvek. Mohla by som aj za pultom, aby som nemala len dve minúty na reakciu, pán podpredseda?
P. Hrušovský, podpredseda NR SR: (2001-11-07):
(Hlasovanie.) Prítomných je 110 poslancov, za 31, proti 40, zdržalo sa 35, nehlasovali 4. Návrh sme neschválili. E. Dolník, poslankyňa: Teraz navrhujem hlasovať o jej druhom návrhu.
Zemanová, Anna, poslankyňa NR SR (2021-04-01):
Pán predsedajúci, dajte hlasovať o návrhu zákona ako o celku.
Nemec, Richard, poslanec NR SR (2021-10-20):
Ďakujem, pán predsedajúci. Radovan, ja ti chcem poďakovať a hlavne, čo si tu naznačil. Všetci dobre vieme, že samotné tie športoviská nie sú nejaký biznis, ktorý, ktorý by prinášal, ale tie športoviská prinášajú veľký osoh pre tých obyvateľov tých obcí a miest, takže v tomto preto takáto pomoc. A je to dobrovoľné pre tie obce, lebo tie obce samotné to poznajú, poznajú tie športoviská, poznajú tých ľudí, ktorí tam chodia športovať, a je to na dobrovoľnej báze. Ďakujem.
P. Hrušovský, podpredseda NR SR: (2002-01-29):
Prosím, prezentujme sa, páni poslanci. (Nedostatočný počet poslancov v rokovacej sále.)
Kéry, Marián, poslanec NR SR (2022-09-28):
Ďakujem za slovo, pán predseda. Chcel by som pripomenúť kolegom zo zahraničného výboru, že zasadnutie je dnes o 12.05 h v miestnosti č. 149.
Raši, Richard, poslanec NR SR (2020-04-29):
Ďakujem pekne, pán poslanec. No, samozrejme, dopoviem aj to, že kto by teoreticky mohol súhlasiť a kto bude určite proti. Určite proti z vládnych strán bude strana ZA ĽUDÍ a strana SaS. A má to jednoduchý dôvod a uvidíte, že napriek tomu, že budú splnené kritériá na to, aby sa začalo hovoriť o unitárnom systéme, bude sa tomu vláda všemožne vyhýbať. Totiž je to tam napísané zaobalene, ale v podstate je to napísané aj dosť jasne. Pokiaľ zdravotné poisťovne nebudú schopné plniť to, čo plniť majú, tak sa téma unitárneho systému otvorí. No už teraz, a to si môžme povedať isto a sú tu už aj vyhlásenia Asociácie nemocníc Slovenska, teda súkromných nemocníc, že už teraz deklarujú, že kvôli koronakríze bude chýbať možno až 600 miliónov eur. To znamená, že tie peniaze chýbať v systéme určite budú, zdravotné poisťovne súkromné, ktoré z princípu svojho vzniku chcú vytvárať zisk, tie peniaze budú chcieť v minimálnej miere možnej odčerpávať, a teda zdravotná starostlivosť nebude poskytovaná tak, ako by poskytovať byť mala, a vtedy by téma unitáru mala vzniknúť. No ale minimálne dve strany nebudú môcť s tým súhlasiť vládne, strana ZA ĽUDÍ, pretože jej program bol písaný poslancami, členmi strany, bývalými zamestnancami Penty, a strana SaS, ktorá je od svojej podstaty v zdravotníctve úplne penťácka. A teraz to nehovorím, že by som ten, to jej pôsobenie v zdravotníctve kritizoval výrazne, ale keď raz sú, boli vytvorení preto, aby odčerpávali peniaze zo systému, tak systémom unitárneho zdravotného poistenia by o tento biznis jednoducho prišli. A prosím, myslíte všetci aj na ten štandard a nadštandard, lebo uvidíte, že príde na slovenského zdravotníctva niečo, čo ešte v živote nebolo, rozdielna kvalita zdravotnej starostlivosti v neprospech tých, čo na to, bohužiaľ, nemajú, a v prospech tých, ktorí na to majú. Ďakujem pekne.
Suja, Miroslav, poslanec NR SR (2022-02-02):
Ďakujem za slovo, pán predsedajúci. Pán poslanec Žiak, Európska únia nám predkladá kopu smerníc, napríklad ako o mokradiach, ktoré majú mať ochranné pásmo, a každá mláka, ktorá aj o dve hodiny vyschne na hocijakej spevnenej ploche, by mala mať ochranné pásmo a obhajujete to tu. Podľa mňa toto sú ešte väčšie sprostosti, nevravím, že táto nie je, ale vy a vaša strana najviac podporujete, dá sa povedať, tu v parlamente Európsku úniu a všetky tieto nariadenia. Ja by som bol rád, že keby sme, fakt ktoré sú za vlasy pritiahnuté, pomenovali a vysvetlili, že tak toto ďalej nie. A to sa týka, dá sa povedať, v každej oblasti, to sa týka ochrany životného prostredia, to sa týka, ako teraz ste povedal, týchto chemikálií, to sa týka rôznych ochranných pásiem, čo sa týka olova, to sa týka kyanidového odlúhovania a podobne, takže ja bol by som veľmi rád, že keby ste nevytrhávali z kontextu a boli objektívni v tom vašom klube a porovnali všetky nezmysel, pomenovali všetky nezmysly, ktoré sú alebo prichádzajú z Európskeho parlamentu či už ako formou nejakého nariadenia, vyhlášok a podobne.
Mizík, Stanislav, poslanec NR SR (2022-05-24):
Ďakujem za slovo. Pán Viskupič, veľa z toho, čo ja by som chcel povedať, už povedali moji predrečníci nado mnou, ale pri jednej veci by som sa pozastavil. Vo vašej rozprave ste spomenuli Jozefa Mihála. Toho Jozefa Mihála, ktorý je snáď najznámejší skokan po politických stranách po vašom bývalom poslancovi Dostálovi. V prvej strane, v ktorej pôsobil, bola strana Nádej, ktorej šéfoval Jirko Malchárek, známy z kauzy, žiaľ, známy z kauzy Gorila. A on vraj vôbec, ten náš Mihál, nepociťoval tlak Penty v tejto strane. No cha-cha. Je to symptomatické. Ja si nemyslím, že je vhodné pri pomoci rodinám spomínať meno pána Mihála, lebo spolupracoval s Malchárkom. A mená ľudí, ako je Jirko Malchárek, Haščák, celá Penta a ďalší, nazvem ich kumštéri na hrane zákona alebo za ňou, boli pri rozvrate Slovenska, totálneho rozvratu a brutálneho nástupu oligarchického systému schránkových firiem a podobných svinstiev. Áno, Mihál bude mať viac prednášok, kníh, ale mnohí vyškolení medzi kľučkami v zákonoch od neho veľmi-veľmi radi skĺznu za radu za hranu zákona, takže jeho meno by som nespomínal pri pomoci rodinám. Ďakujem.
G. Gál, poslanec: (2010-05-26):
Pani Zmajkovičová, vy ste sa spýtali, že či bola nejaká lojalita spochybnená, moja. Však vidíte, v tej istej hodine pán poslanec Kotian kvôli môjmu postoju k tomuto návrhu hneď spochybňuje, či som lojálny. O tomto tu hovoríme. Pán poslanec Horváth, že majú občania Slovenska na výber. Skôr si myslím, že je to vydieranie. To je také rukojemníctvo vysokej politiky, tak maďarskej, ako aj slovenskej. Pani poslankyňa Gabániová, vy hovoríte o tom, že áno, aké v Európe máme možnosti, ale tie jednotlivé každodenné administratívne obmedzenia vyvolávajú ťažkosti aj teraz pri prácach cez hranice a tobôž, keď niekoho zbavíme ešte občianstva. Dobre, lenže to už bude ale problémom Sociálnej poisťovne, zdravotnej poisťovne a ďalších verejných fondov. Tiež by som chcel povedať, že super, že furt niekto hovorí za nás, že ako nám tu je dobre, že ako nám je. To sa spýtajte nás. A na záver by som chcel povedať, že ja som Maďarom bez ohľadu na to, či mám o tom papier, alebo nie – a to je môj postoj. Ale som daňovým poplatníkom a občanom Slovenskej republiky.
Bugár, Béla, podpredseda NR SR (2019-09-17):
Ďakujem pekne. Prerušujem rokovanie do 11.05 hod., potom pristúpime k jednotlivým hlasovaniam. (Prestávka.) (Po prestávke.)
L. Miklós, poslanec: (2007-01-30):
Teraz, v tomto momente by som upozornil len na dve veci. Prvá vec je skôr legislatívnokompetenčná. Aj v dôvodovej správe, a nakoniec to vyplýva aj z paragrafov, vyplýva, že ide o rozšírenie pôsobnosti banského zákona. V tomto momente nechcem hodnotiť, či sú potrebné, alebo nepotrebné, ale keď sa rozširuje kompetencia v smere stavebných povolení, celkom iste sa niekde tá kompetencia uberá. Preto neviem, budeme musieť veľmi prísne sa pozrieť na to, či to nie je nepriama novela stavebného zákona a zákona o integrovanej prevencii a kontrole znečistenia, kde je Slovenská inšpekcia životného prostredia v niektorých prípadoch stavebným orgánom. Toto je tá otázka, by som povedal, legislatívnoprávna. Druhá je environmentálna. Totižto obsahuje tu v § 23 v bode 12, teda v novelizačnom bode 12 a 13 sa hovorí o „úpravni rúd“, kde je, takéto slovo vlastne neexistuje v zákone o IPKZ. A môže sa to chápať aj ako, teraz poviem po slovensky, drvenie rúd, ale môže sa to chápať aj ako drvenie a ďalšie spracovanie vrátane chemického spracovania a z tohto sa vylučuje IPKZ, teda ako stavebný orgán IPKZ. Preto ja vopred naznačujem, že týchto otázok sa budeme dotýkať, a možnože aj s tebou, pán minister, že by sme to potom prebrali podrobne, lebo musím povedať otvorene, že v takomto citlivom odvetví by som určite nebol rád, a verím, že mnohé z kolegýň a kolegov, aby tá kompetencia integrovanej prevencie a kontroly znečistenia vypadla z takéhoto procesu. Toľko, ďakujem pekne.
Halgašová, Jarmila, poslankyňa NR SR (2021-03-31):
Ďakujem pekne. Ja by som teda chcela odpovedať na tú vašu otázku. Samozrejme, ten oprávnený užívateľ, on aj teraz tam v zákone vlastne je. To, že tam nie je napísané, že ten užívateľ je oprávnený, tak to neznamená, len sa tam zavádza toto slovo kvôli tomu, kvôli právnej čistote. Proste nemôže niekto prísť na, na pole, rozorať ho a následne rozposielať návrh nájomnej zmluvy. Proste vy ak chcete uzavrieť nájomnú zmluvu, tak treba osloviť najprv vlastníkov pozemkov s návrhom nájomnej zmluvy, až následne by ste mali túto pôdu obhospodarovať. Takže, takže toľko, toľko k tomuto, to znamená. Pokiaľ ide o pozemkové úpravy, súhlasím s vami, ale ja opäť zdôrazním, je to dlh každej jednej ponovembrovej vlády. Za 30 rokov tie pozemkové úpravy mali byť už dávno vysporiadané, urobené. Ja vám poviem len jeden príklad. Moja mama v ´89., a teda moji rodičia boli mladší ako ja. Ja mám deti, ktoré sú, majú viac ako 30 rokov, a ak si zoberiem, že ony sa dostanú ku sceleným pozemkom, keď budú dôchodcovia, tak mi to pripadá ako nonsens. To je úplne nenormálna situácia. Tie deti tieto, táto generácia už ani nebude vedieť, že nejaké pozemky má a nebude mať záujem. A preto ja sa skôr prikláňam, či to nebol, k názoru, že či to nebol aj zámer, cieľ, aby ľudia proste stratili záujem o poľnohospodársku pôdu a takýmto spôsobom proste sa k nej dostali iní ľudia ako skutoční vlastníci A ešte na margo toho, tej byrokratickej záťaže by som chcela povedať, že vlastne nájomné zmluvy, návrh nájomných zmlúv tak či tak je potrebné posielať. To, že sa upraví nájomná zmluva s riadnym poučením o tom, že o odvolaní, že môžem túto nájomnú zmluvu odmietnuť v celosti alebo v časti, prepáčte, za administratívnu záťaž nepovažujem. Takže toľko k vašim pripomienkam. Vážené panie poslankyne, vážení páni poslanci, toto je naozaj len taký malý, krátky krok k tomu, aby sme posilnili vlastnícke práva. Ja verím, že komplexná novela zákona o nájme poľnohospodárskej pôdy, ktorá teda, ktorú pripravuje rezort pôdohospodárstva, a ja pochybujem teda, že príde na program tento rok, pretože naozaj to je, to je veľká a náročná práca. Tak verím, že tento návrh podporíte a následne teda bude, bude zapracované aj do tej komplexnej, komplexnej novely. Ďakujem veľmi pekne.
Kazda, Radovan, poslanec NR SR (2021-09-29):
Teraz pristúpime k hlasovaniu o pozmeňujúcich a doplňujúcich návrhoch zo spoločnej správy. Pán predsedajúci, dajte, prosím, hlasovať o bodoch 1 až 3 spoločnej správy spoločne.
Ďuriš Nicholsonová, Lucia, podpredsedníčka NR SR (2017-05-10):
Pán poslanec Bastrnák.
Kotleba, Marian, poslanec NR SR (2022-03-15):
Rasťo Schlosár, ja sa ti chcem poďakovať za doslova excelentný prejav, ktorý tlmočil názor veľkej časti obyvateľov Slovenskej republiky, a to až do takej miery, že predstavitelia vládnej koalície na čele s ministrom obrany a predsedom branno-bezpečnostného výboru to proste zase a opäť emočne nezvládli a dokonca kvôli nim a ich správaniu musela byť vyhlásená prestávka, takže asi si trafil klinček po hlavičke. A kto si neuvedomuje závažnú skutočnosť, že príchodom vojsk NATO na územie Slovenskej republiky sa nijakým spôsobom nezvyšuje naša bezpečnosť, pretože vojaci NATO tu už sú, ale, naopak, zvyšuje sa miera zatiahnutia Slovenska do tohto konfliktu ukrajinsko-ruského alebo rusko-ukrajinského, aby nikto nehovoril, tak potom nechápe súvislosti. To, čo hovoril minister, že článok 5, a ak príde útok na jednotku NATO, na členskú krajinu NATO, tak ostatné krajiny mu musia prísť pomôcť, však to platí už aj teraz. Slovenská republika a príslušníci Ozbrojených síl Slovenskej republiky sú členskými vojakmi NATO, keď to musím tak povedať, útok na nich je útok na NATO, takže táto argumentácia je úplne zmätočná, úplne od veci a absolútne nesúvisí s realitou. Realita je taká, že vojská NATO si chcú Slovensko pripraviť ako nástupný priestor. O tom to je.
K. Tóthová, poslankyňa: (2006-02-24):
Pán minister, vy ste sa v tomto zaktivizovali, ale mňa veľmi trápi, že na ministerstve nechávate stále ležať sťažnosti našich Slovákov vo veci nedôstojného miesta, respektíve hľadanie dôstojného miesta pre súsošie Cyrila a Metoda v Komárne. Ja si myslím, že minister kultúry, slovenský minister kultúry by mal vyjadriť svoj názor, aj keď je to kompetencia miestnej samosprávy. Keď sa aktivizujete v tejto oblasti, ja by som očakávala, že sa zaktivizujete aj v tejto otázke, pretože je to hanba, že vierozvestovia nemajú dôstojné umiestnenie, pretože slovenský národ čerpá z tradície cyrilo-metodskej. A toto súsošie by malo mať dôstojné miesto. Ďakujem.
Verešová, Anna, poslankyňa NR SR (2017-02-09):
Pán poslanec, ja som veľmi, naozaj, ako by som to povedala, šťastná, že moji kolegovia sú takto angažovaní v kauze týkajúcich sa detí, a my sme už spoločne si hovorili o detskom domove PETO. Je úplne jedno, o aký detský domov ide. Je fakt, že podľa zákona o sociálnoprávnej ochrane detí a sociálnej kurately, tam nemajú byť deti do šesť rokov. Basta! Už som vám to hovorila. A to, že sa dobre starajú v detskom domove PETO o deti, tak, prepáčte, to je ich povinnosť, a nie nejaká nadštandardná služba.
Paška, Pavol, predseda NR SR (2013-09-18):
Pán poslanec Gál.
Ďuriš Nicholsonová, Lucia, podpredsedníčka NR SR (2017-12-13):
Pani poslankyňa Šimkovičová, nech sa páči.
P. Paška, predseda NR SR: (2008-09-17):
Pán poslanec Fedor, nech sa páči, do rozpravy. (Hlasy z pléna.) Prepáčte, pán poslanec Fedor, ešte raz poprosím o slovo pána poslanca Kovačócyho.
Schlosár, Rastislav, poslanec NR SR (2021-11-11):
Vážené panie poslankyne, vážení páni poslanci, vážený pán minister, na úvod mi dovoľte, aby som vám, pán minister, aj celej vašej vláde teraz naozaj zo srdca poďakoval, aby som vám zablahoželal, pán minister, k tomu, že aj bez pričinenia nás z opozície robíte všetko pre to, aby vaša vláda po najbližších voľbách, bez ohľadu na to, kedy budú, už ďalej na Slovensku nevládla. Čím viac takýchto zákonov budete vo vláde schvaľovať a čím viac ich budete sem do Národnej rady predkladať, tak tým viacej vás budú ľudia neznášať, tým menšie šance na znovuzvolenie budete mať. Takže z tohto pohľadu vám naozaj ďakujem, že máte takéto samodeštruktívne sklony. Teraz ale k tomuto vášmu ďalšiemu z tej celej rady totalitných zákonov, ktorý ste sem prišli obhajovať. Nemusíme chodiť okolo horúcej kaše, ale povedzme si to úplne otvorene, na rovinu. Bez ohľadu na to, čo píšete v dôvodovej správe, bez ohľadu na to, čo tvrdia vaši koaliční poslanci, v tomto zákone nejde ani o zdravie ľudí, ani o nejaký prínos pre ekonomiku. V tomto zákone ide len o jednu výlučnú vec, o to, ako prinútiť ľudí, aby sa dali za každú cenu zaočkovať. Nedokázali ste presvedčiť dostatok ľudí, zatiaľ ani polovicu Slovákov, aby sa dali zaočkovať dobrovoľne, pretože vám buď argumenty chýbajú, alebo sú tieto argumenty postavené na lži a demagógii, ktorú mnohí ľudia už na Slovensku dávno prekukli. Nezabralo vám ani podplácanie občanov očkovacou lotériou a sprostredkovateľským bonusom, ani všetky doterajšie diskriminačné opatrenia voči neočkovaným, tak ste sa rozhodli pritvrdiť. A to tak, že si kladiem otázku, či ešte v našom štáte, na Slovensku, zostala aspoň nejaká demokracia, alebo či ste ju už celkom nahradili totalitou, tou novou – koronatotalitou. Zhrniem to tak, ale poprosil by som, pán predsedajúci, aby ste upozornili túto dvojicu (zaznievanie gongu), ktorá sa tu rozpráva, aby ma nerušila. (Prerušenie vystúpenia predsedajúcim.)
Kollár, Boris, predseda NR SR (2021-04-30):
Nakoľko sme ukončili voľbu trošku skôr, vyhlasujem štvorminútovú prestávku. Začneme Programovým vyhlásením vlády Slovenskej republiky a žiadosti vlády o vyslovenie dôvery presne o 10.00 h. (Prestávka.) (Po prestávke. Zaznievanie gongu.)
Abrhan, Pavol, poslanec NR SR (2015-11-26):
Ďakujem pekne. Pán predsedajúci, panie poslankyne, páni poslanci, predloženým návrhom zákona sa mení a dopĺňa zákon č. 147 o reklame. Predkladaný návrh zákona má za cieľ zvýšiť ochranu občanov pred nebezpečenstvom alkoholizmu, ako aj všetkých nežiaducich javov plynúcich z požívania alkoholických nápojov, eliminovať vplyv týchto nápojov na deti a mládež. Zákonodarca sa popri súbore opatrení, ktoré definujú iné právne predpisy, rozhodol do tohto procesu ochrany zapojiť i obec, a to tým spôsobom, že obec má v zmysle predloženého návrhu zákona právo obmedziť alebo zakázať umiestňovanie reklamy na alkoholické nápoje na reklamných stavbách vo svojom územnom obvode alebo časti svojho územného obvodu. Týmto posilňujeme postavenie obce vo vzťahu k ochrane obyvateľov obce, keď už k existujúcej možnosti obce obmedziť požívanie alkoholických nápojov na verejných priestranstvách sa pridáva i možnosť obmedzenia alebo zákazu reklamy takýchto nápojov na reklamných stavbách v obci. Pôjde napríklad o možnosť zakázať alebo obmedziť umiestňovanie reklamy alkoholických nápojov na reklamných stavbách v okolí škôl, školských zariadení, pretože je aj úlohou obce chrániť deti a mládež pred možnými negatívnymi vplyvmi takejto reklamy. Uvedomujeme si, že každý zásah do podnikateľského prostredia, ktoré iste reprezentuje i reklama, musí byť citlivý. Na druhej strane sme si však rovnako vedomí i svojej úlohy v spoločnosti v prípade potreby reagovať na negatívne javy v spoločnosti, k čomu sme sa rozhodli pristúpiť v tomto prípade, nakoľko aplikačná prax ukazuje nedostatočnosť úpravy v tejto oblasti. Rozhodli sme sa teda delegovať túto právomoc rozhodovať o umiestňovaní reklamy na alkoholické nápoje v určitých lokalitách na obec, pretože jej reprezentanti tak budú sami schopní reagovať na negatívne tendencie umiestňovania reklamy na alkoholické nápoje v lokalitách, kde jednoducho nepatria. Ide teda, ako som už vyššie spomínal, o lokality škôl a školských zariadení. Vzhľadom na to, že alkoholizmus je negatívnym prvkom v spoločnosti, je potrebné neustále prijímať opatrenia, ktoré nielen riešia problém samotného alkoholizmu, ale mu aj vo výraznom predstihu predchádzajú, teda pôsobia preventívne. Možnosť obmedziť alebo zakázať reklamu na alkoholické nápoje preto považujem za jeden z nástrojov takejto prevencie. Ďakujem, pán predsedajúci, skončil som.
P. Hrušovský, podpredseda NR SR (2002-03-21):
R. Hofbauer, poslanec: Pán predsedajúci, v prvom rade vás žiadam, aby ste vyzvali predsedu vlády a počúvajte mňa, nie pána Mikloška. Žiadam vás, aby ste prizvali predsedu vlády, pretože ide o rokovanie o vyslovení nedôvery vláde a predsedovi Dzurindovi. On je povinný sedieť tu a nie potĺkať sa kdekade inde. To je prvá vec. Ďalej pán poslanec Gyurovszky, vy ste sa zmienili o tom, že Hnutie za demokratické Slovensko nie je schopné zostaviť vládu, lebo nemá väčšinu. V tom spočíva naše umenie. Ani jedna Mečiarova vláda nemala nikdy väčšinu, nemala ústavnú väčšinu, vždy sme boli menšinové hnutie a tri vlády vládli a vládli bezchybne, vládli legislatívne i ekonomicky správne, a ak máte troška pamäť. Pokiaľ ju nemáte, tak si nalistujete Wall Street Journal z roku 1997, kde slovenská ekonomika bola vyhodnotená ako optimálna a najpriaznivejšia ekonomika. Slovenská republika bola ako najpriaznivejší štát transformujúcich sa všetkých štátov strednej a východnej Európy. A čo sa týka toho, že Strana maďarskej koalície neodíde z koalície, no tak to je pochopiteľné, preboha živého, však tam máte podpredsedu vlády, ktorý všetky peniaze pre menšiny leje do maďarskej menšiny. Však tam máte dvoch dominantných ministrov, ktorí rozhodujú o územnom rozvoji regiónov a Slovenska. Veď tam máte ôsmich štátnych tajomníkov, kedy by ste mali väčšie pozície a dominantnejšie pozície. Akú máte požiadavku, tak taká sa im vám splní zo strany vládnej koalície, pretože sa vyhrážate odchodom, a tým vláda by nemala ústavnú väčšinu. Pri ustanovovaní Dzurindovej vlády prvá ozvena, ktorá zo zahraničia prišla, bola z Maďarska a Viktor Orbán tam vyhlásil, že hodnotí vysoko skutočnosť, že na Slovensku prišlo k radostnej zmene. (Zaznel zvuk časomiery.)
P. Hrušovský, predseda NR SR: (2003-12-04):
(Hlasovanie.) 119 prítomných, 25 za návrh, 80 proti, 12 sa zdržalo, 2 nehlasovali. Neschválili sme bod 5 pod alternatívou číslo 2. Pán poslanec. M. Abelovský, poslanec: Pán predseda, keď vlastním oprávnenie, navrhujem, aby ste dali hlasovať o postúpení zákona do tretieho čítania, ihneď. (Ruch v sále.)
Laššáková, Jana, podpredsedníčka NR SR (2015-05-13):
Pán poslanec Fecko, nech sa páči.
Sulík, Richard, predseda NR SR (2011-06-28):
Pán Slota, žiadam vás, aby ste nevykrikovali bez mikrofónu. Prerušujem... (Reakcia poslanca.) No, ale pravidlá pre vás platia rovnako, tak žiadam vás, aby ste tu nevykrikovali. Prerušujem rokovanie o tomto bode programu. Ďalším bodom programu je druhé a tretie čítanie o zákone z 1. júna 2011 o zrušení zákona č. 140/2010 Z. z. o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál má tlač 430. Dávam slovo spoločnému spravodajcovi, predsedovi výboru pre hospodárstvo, výstavbu a dopravu, poslancovi Stanislavovi Janišovi a prosím ho, aby informoval Národnú radu o výsledku prerokovania vráteného zákona vo výboroch. Nech sa páči.
V. Novotný, poslanec: (2010-03-05):
To, o čom je táto novela zákona, je skutočnosť, že priama hotovostná spoluúčasť pacientov na poplatkoch a doplatkoch v zdravotníctve narástla o 72 % medzi rokmi 2005 až 2009. Táto novela je o tom, že doplatky za lieky predpísané na recept čiastočne hradené z verejného zdravotného poistenia narástli medziročne od 2005 do 2009 na 51 %. S tým niečo musíme robiť. Ľudia doplácajú stále viac v hotovosti u lekára a v lekárni. Kým v roku 2005 to bolo 125 eur priemerne na jedného občana, v súčasnosti je to 215 eur. S tým musíme niečo robiť. Ochranný limit na spoluúčasti je o tom, aby sme stanovili maximálnu hranicu doplatkov, ktorú sme ochotní v systéme akceptovať, ak táto hranica prekročí 120 eur, ďalšie doplatky vráti zdravotná poisťovňa, v ktorej je poistený pacient, dotyčnému pacientovi. Táto filozofia je bežná v Českej republike. Práve preto sme si ju osvojili, lebo si myslíme, že by mohla byť veľmi efektívna a účinná aj v Slovenskej republike. Ďakujem pekne.
Paška, Pavol, predseda NR SR (2014-05-14):
(Hlasovanie.) 130 prítomných, 97 za, 32 sa zdržalo, 1 nehlasoval. Váš návrh sme schválili.
Kollár, Boris, predseda NR SR (2022-09-27):
Ďakujem pekne. Pán poslanec Kremský.
Valocký, Jozef, poslanec NR SR (2016-10-19):
Vážený pán predsedajúci, vážené kolegyne, kolegovia, dovoľte, aby som vystúpil ako spravodajca výboru pre zdravotníctvo k uvedenému vládnemu návrhu zákona, ktorý uviedol pán podpredseda parlamentu. Predseda Národnej rady Slovenskej republiky pridelil uvedený návrh zákona na prerokovanie ústavnoprávnemu výboru, Výboru Národnej rady pre hospodárske záležitosti a výboru pre zdravotníctvo. Výbory prerokovali predložený návrh zákona v stanovenej lehote. Uvedené výbory súhlasili s návrhom zákona a odporučili Národnej rade predložený návrh zákona schváliť s pozmeňujúcimi a doplňujúcimi návrhmi. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. IV. časť spoločnej správy obsahuje pozmeňujúce a doplňujúce návrhy. Výbor Národnej rady Slovenskej republiky pre zdravotníctvo ako gestorský výbor prerokoval dňa 11. októbra 2016 predmetný návrh zákona a odporučil Národnej rade návrh zákona schváliť s odporúčanými pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 27 uvedených v IV. časti spoločnej správy spoločne s návrhom gestorského výboru schváliť. Spoločná správa výborov bola schválená uznesením č. 21 z 11. októbra 2016, kde ma výbor poveril za spoločného spravodajcu a predniesť spoločnú správu výboru na schôdzi Národnej rady a návrhy v zmysle § 83 ods. 4 a § 84 ods. 2 zákona o rokovacom poriadku. Pán predseda, skončil som, môžete otvoriť rozpravu, do ktorej sa hlásim ako prvý.
Jurinová, Erika, podpredsedníčka NR SR (2015-09-17):
Pán poslanec Šuca.
Ďuriš Nicholsonová, Lucia, podpredsedníčka NR SR (2017-02-03):
Ďakujem pekne. Pani poslankyňa, chcete reagovať na faktické poznámky? Prosím, prihláste sa a nech sa páči, máte slovo. Pani poslankyňa Krištúfková, skúste sa ešte raz s tou faktickou. Dobre.
Paška, Pavol, predseda NR SR (2013-02-14):
Páni, ale prečo ste takí nervózni? Veď kľud. Páni poslanci, to sú archívy Národnej rady. (Veľký ruch v sále.) Poprosím. (Reakcie z pléna.)
Drobný, Stanislav, poslanec NR SR (2018-05-29):
Ďakujem. Vážený pán predsedajúci, vážené panie poslankyne, vážení páni poslanci, v rozprave vystúpili štyria páni poslanci. Procedurálne návrhy neboli podané, preto, prosím, dajte hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
M. Hort, podpredseda NR SR: (2010-03-05):
A teraz dávam slovo spoločnému spravodajcovi z ústavnoprávneho výboru pánovi poslancovi Ľubomírovi Petrákovi, aby nás informoval o výsledku rokovania výborov a aby odôvodnil návrh a stanovisko gestorského výboru. Pán poslanec, nech sa páči.
Zemanová, Anna, poslankyňa NR SR (2023-03-16):
Ďakujem veľmi pekne. Uznesenie ústavnoprávneho výboru bolo podstatne iné a ja som riadne zvolený člen výboru SIS, ako aj pán poslanec Šeliga je riadnym, takže dávam námietku, pán predseda, a naozaj žiadam, aby sa táto vec riadne vyriešila, pretože sú porušované moje práva ako členky osobitného kontrolného výboru na činnosť SIS a žiadam, aby som bola riadne prizývaná na riadne rokovania tohto výboru.
P. Paška, predseda NR SR: (2009-09-08):
(Hlasovanie.) 139 prítomných, 79 za, 1 proti, 58 sa zdržalo, 1 nehlasoval. Návrh sme postúpili do druhého čítania.
Osuský, Peter, poslanec NR SR (2012-02-03):
Pán predseda. Musím veľmi oceniť to, čo kolegyňa Žitňanská uviedla ako doplnenie existujúceho stavu. Samozrejme, diskusia o právnej čistote je oprávnená, ale v konečnom dôsledku sa jedná o vysoko záslužnú úpravu, a môžem povedať, že i z pozície bývalého zodpovedného, jedného z pracovníkov univerzity veľmi oceňujem to, čo bolo predložené, a nemyslím si, že by v konečnom dôsledku mala prevážiť povedzme nejaká taká pozícia právne puristická nad prospechom veci. A ak sa budeme držať toho, že nie hádam salus patriae, ale salus transparentnosti vysokého školstva a jeho korektnosti vo vzťahu k rôznym veciam vrátane mnohočíselných úväzkov a podobne, je toto krok správnym smerom, na ktorý normálni poctiví vysokoškolskí pracovníci oprávnene roky čakali.
Paška, Pavol, predseda NR SR (2012-06-28):
Otváram rozpravu. Pýtam sa, či má niekto záujem vystúpiť. Do rozpravy? Nech sa páči. Končím možnosť prihlásiť sa. Pán poslanec Sulík, do rozpravy. Pán spravodajca, zaujmite miesto.
Mazurek, Milan, poslanec NR SR (2020-07-23):
Kolegyne, kolegovia, snažili ste sa byť veľmi vtipní, niektorí až moc, ale neuvedomujete si jednu zásadnú vec, že to vystúpenie malo zmysel, pretože konečne Matovič ráčil prísť sem do pléna. Pretože som to videl xy-krát v minulom volebnom období, ako tu robil bordel, robil tu cirkusy a ako pri každom jednom odvolávaní neustále zdôrazňoval, že tu má sedieť minister, že tu má sedieť konkrétny člen vlády, že tu má sedieť predseda vlády a že on bude iný, keď bude premiérom, že on tu bude reprezentovať tú slušnosť, tú poctivosť, že on prinesie tú zmenu, ktorá konečne ukáže, ako slušne sa má vládnuť! A čo urobil ako prvé pri svojom prvom odvolávaní?! Nechal vás tu ako opičky hádať sa medzi sebou a zdúchol do Trnavy ľahnúť si na gauč! Sa vás pýtam, či vám táto pozícia vyhovuje. Ja viem, vy mu dáte standing ovation, aj keby vám napľul do tváre, pretože ste nesvojprávne hlasovacie zariadenia! Ale ja tu odmietam participovať na takomto detinskom šialenstve. My nie sme malé deti, že ocinko odíde preč a my sa tu budeme hrať a ocinko potom príde naspäť na hlasovanie. Ak vy si nevážite sami seba, ak si nevážite svoj mandát a ak ste v poriadku s tým, že ste v pozícii cvičenej opičky, buďte. Buďte, v poriadku. Ale ja odmietam, aby sa Igor Matovič dnes tváril ako nejaký morálny etalón, keď sa správa úplne rovnako ako minulá vláda, ktorá taktiež robila presne toto isté. Nie ste v ničom iní a toto vám ukázalo zrkadlo! (Reakcie z pléna.)
Žitňanská, Lucia, podpredsedníčka vlády a ministerka spravodlivosti SR (2016-10-20):
Áno. Veľmi krátko. Boli vznesené aj pozmeňovacie návrhy, tak rada by som sa na záver vyjadrila a predtým, než sa vyjadrím, vyjadrím k pozmeňujúcim návrhom, tak snáď jednu poznámku. Pre mňa je a vždy bude každý človek rovný v dôstojnosti a právach. A som presvedčená o tom, že demokratický štát jednoducho musí zabrániť tomu, aby extrémnym využitím práv a slobôd bola odstránená tá podstata, tá esencia toho, na čom demokratická spoločnosť spočíva. A to je v záujme aj toho a aj tých, aby sa mohli dovolávať slobody slova aj tí, ktorí vlastne svojou podstatou potláčajú demokratické zriadenie. Takže áno, každý človek je rovný v dôstojnosti aj právach, každý. K poslaneckým návrhom zákonov. Áno, poslanecký návrh zákona, ktorý predložila pani poslankyňa Jurinová sme konzultovali medzi prvým a druhým čítaním. Ja môžem len s tým pozmeňujúcim návrhom vysloviť len súhlas. Myslím si, že 15 rokov premlčacej lehoty po nadobudnutí veku 21 rokov – aj tak budeme v porovnaní s inými krajinami v princípe niekde na tej dolnej hranici alebo priemernej hranici. A argumenty, ktoré predniesla pani poslankyňa Jurinová, podľa mňa sú úplne akceptovateľné. Pán poslanec Osuský, ja som si tu trošku písala aj s mojimi kolegami z ministerstva, pretože, priznám sa, že náš výklad právnej úpravy na ministerstve spravodlivosti – a ja som hlboko presvedčená, že aj účelom tej právnej úpravy bolo od začiatku –, že pokiaľ ide o sprejerstvo, tak preukazovanie výšky škody sa nevyžaduje. Sme o tom hlboko presvedčení. Vypočula som si ale pána poslanca Osuského, inými slovami, sme presvedčení o tom, že to, čo chce dosiahnuť pán poslanec Osuský, už dnes je napísané v Trestnom zákone. Vypočula som si ale, samozrejme, pána poslanca Osuského a rozumiem, že keď sa polícia, prípadne prokuratúra odvoláva na nejakú nejasnosť právnej úpravy, tak môže to byť dôvod, samozrejme, na vyjasnenie právnej úpravy. Pokiaľ sa tá nejasnosť právnej úpravy prejavila možno aj v nejakom zastavení trestného stíhania alebo podobne, myslím si, že máme 48 hodín čas. Ja aj s kolegami sa pozrieme na tú právnu úpravu. A priznám sa, vôbec by som nejak sa nechystala dlho špekulovať, pretože cieľ je jasný a ja ho nijakým spôsobom nerozporujem. Ja potrebujem si s kolegami prejsť to, že či obdobnú situáciu nemáme aj pri iných skutkových podstatách trestných činov, a aby nám to nespôsobilo spätnú reakciu, že keď to, do sprejerstva to doložíme, vychádzajúc z toho, že tá právna úprava je nejasná, aby sme nedali nejasnosť do niektorých iných skutkových podstát trestných činov. Ale to neviem momentálne povedať, čiže prejdeme si to s kolegami a na základe toho sa vyjadrím. Dámy a páni, poprosím vás o čo najširšiu podporu tohto návrhu zákona, pretože som presvedčená, že v záujme, v záujme demokracie na Slovensku je to dobrá právna úprava. Ďakujem.
Karas, Daniel, poslanec NR SR (2024-09-11):
Pán predsedajúci, dajte hlasovať o návrhu zákona ako o celku s odporúčaním gestorského výboru schváliť v znení schválených pozmeňujúcich a doplňujúcich návrhoch.
Paška, Pavol, predseda NR SR (2013-03-20):
(Hlasovanie.) 140 prítomných, 109 za, 31 sa zdržalo. Tieto body sme schválili.
Pellegrini, Peter, predseda NR SR (2015-09-18):
Ďakujem pekne. S reakciou na vaše vystúpenie je jeden pán poslanec. Pán poslanec Hlina. Nech sa páči.
Hlina, Alojz, poslanec NR SR (2024-02-15):
Ja aj k tomu múzeu, ale ešte by som sa znova vrátil k tej dôvodovej správe, mi to nedá, nejde mi to na rozum, že z tých troch obcí, že ktorá sa sťažovala. Že fakt, predpokladám teda, pán predkladateľ, že vystúpi. Podľa mňa by to stálo za to, keď nevystúpite, ja si ich obvolám. Prisám fakt si obvolám tie obce a spýtam sa, že ktorá sa sťažovala, že majú s tým štrapáciu. A teda takí akože kontaktní poslanci vypočuli hlas ľudu a pripravili návrh zákona. Zavolám tým Zuberčanom, tých špeciálne tam poznám všetkých skoro, tak som zvedavý, čo mi povedia, tých ďalších nie, ale však skúsim. A k tým múzeám, že to je milé, to sa mi páči, že má Jozef Pročko súkromné, a keď už teda takto sa tu promujeme, tak aj ja som zriadil Múzeum 17. novembra na Námestí SNP bez akéhokoľvek prispenia kohokoľvek, žiadna dotácia, nič. Trošku mi je ľúto z toho, že je strašne nevyužité, tak teraz práve rozmýšľam, že či to vôbec má význam, lebo tam zablúdi tak minimálne, minimálne ľudí, sem-tam nejaký turista. Ale tak už teda dvaja poslanci majú múzeum, hej? Aj ja mám Múzeum 17. novembra na Námestí SNP, kto chce, nech sa ide pozrieť. Je to teraz v takom medzistave, ale je funkčné a pekne je urobené. Ten záujem nie je, no ale však mi celkovo máme slabý záujem o to. Takže, ale zase teší ma, že poslanci SNS cítia také volanie ľudu a veľmi operatívne hľadajú riešenia, ako pomôcť tým malým obciam, a vypočuli to, tak naozaj som zvedavý, že ktorá tá obec sa sťažovala, že má takú štrapáciu s tým menovaním, a ktorá to bude. Skúsim si to zistiť.
Laurenčík, Milan, podpredseda NR SR (2020-12-03):
Ďakujem, pán podpredseda. Na vaše vystúpenie neevidujem žiadnu faktickú poznámku. Pán poslanec Fico, procedurálny návrh? Nech sa páči. (Reakcia z pléna.) Nech sa páči, pán poslanec Fico má faktickú poznámku.
Žiga, Peter, podpredseda NR SR (2024-02-07):
Ďakujem pekne, pán poslanec. Na vaše vystúpenie evidujem osem faktických poznámok. Konštatujem, že máte na faktické poznámky 10 minút a 25 sekúnd, čo je 625 sekúnd, čiže budete si to musieť rozdeliť medzi ôsmich. Ako prvý pán poslanec Dubéci.
Laurenčík, Milan, podpredseda NR SR (2020-04-22):
Ďakujem a otváram rozpravu v rámci tohto čítania. Hlási sa niekto do rozpravy? Konštatujem, že nie, a vyhlasujem rozpravu za skončenú. Pristúpime teda k hlasovaniu o návrhu zákona ako o celku. Pán spoločný spravodajca, prosím, uveďte odporúčanie gestorského výboru.
Luščíková, Darina, poslankyňa NR SR (2023-12-13):
Ďakujem pekne, pán predsedajúci. Dobre vieme, že RTVS už dlhodobo trpí nedostatkom finančných prostriedkov a má neodškriepiteľne vysoký investičný dlh. V Poprade máme spoločnosť, ktorá veľmi sofistikovaným spôsobom zabezpečuje produkciu relácií a externe spolupracuje nielen s RTVS, ale aj so zahraničnými partnermi. Keďže sa poznám s konateľom a predstaviteľov, predstaviteľom tej firmy, tak mi za... rozprával veľmi zábavné príhody o tom, aké predpotopné zariadenie v RTVS ešte funguje a akým predpotopným spôsobom zabezpečujú vysielanie. No ešte vo februári predsedníčka Európskej federácie novinárov Maja Sever povedala, že: „Vaša vláda musí zabezpečiť finančnú stabilitu a nezávislosť spravodajstva pre verejnoprávne médiá.“ Preto je pre mňa nepochopiteľné toto krátenie rozpočtu, keďže aj samotní predstavitelia RTVS hovoria, a to citujem: „Zdroje RTVS pre rok 2023 sú absolútne nedostačujúce, t. j. na jednej strane výrazný prepad príjmov, na druhej strane výdavkovú časť rozpočtu ovplyvňuje celosvetová energetická kríza, vysoká inflácia a nové legislatívne povinnosti. Aktuálne nastavený model financovania je neudržateľný a v prípade, ak nedôjde počas roka 2023 k významnej zmene financovania, RTVS nebude schopná v roku 2024 reálne zostaviť vyrovnaný rozpočet a zároveň zabezpečovať jej hlavné poslanie, výrobu a vysielanie programov vo verejnom záujme.“ Toto tvrdenie bolo ešte prijatím, resp. pred rokovaním o tejto zme... o tejto zmene o financovaní RTVS. Podľa prepočtov manažmentu RTVS by však ani prípadné zvýšenie podielu reklám vo vysielaní chýbajúce milióny v rozpočte nevykompenzovalo. Takže celá táto, celé toto opatrenie je pre mňa veľmi nepochopiteľné. Ďakujem.